

EXTRACTO da Resolución do 7 de xullo de 2026 pola que se ordena a publicación do Acordo do 18 de xuño de 2026 polo que se convoca o VII Premio de investigación Carlos G. Otero Díaz.

BDNS (Identifc.): 

De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap-minhap.bdnstrans/index).

Primeiro. Persoas beneficiarias

Autores ou coautores de traballos de investigación que teñan o seu domicilio en calquera dos Estados membros da Unión Europea, que poderán ter a condición de persoa física ou grupo de investigación composto por persoas físicas, baixo a coordinación dun dos seus integrantes, que actuará como representante do grupo e responsable do traballo para os efectos oportunos.

Segundo. Obxecto

Distinguir aqueles traballos de investigación cuxo contido garde relación coa prevención da corrupción nas administracións públicas.

Terceiro. Bases reguladoras

Acordo do Pleno do Consello de Contas, do 23 de setembro de 2019, polo que se crea o Premio de investigación Carlos G. Otero Díaz e se establecen as bases reguladoras para a súa concesión, publicado mediante a Resolución do conselleiro maior do 29 de outubro de 2019 (DOG núm. 215, do 12 de novembro), modificadas mediante a Resolución do conselleiro maior, do 23 de maio de 2022, pola que se publica Acordo do Pleno do 18 de maio de 2022 (DOG núm. 110, do 9 de xuño), pola Resolución do conselleiro maior, do 23 de xuño de 2023, pola que se publica o Acordo do Pleno do  Consello de Contas do 22 de xuño de 2023 (DOG núm. 129, do 7 de xullo) e pola Resolución do 6 de xuño de 2024 pola que se publica o Acordo do Pleno do Consello de Contas do 28 de maio de 2024 (DOG número 116, do 17 de xuño de 2024).

Cuarto. Financiamento

O premio previsto nesta convocatoria farase efectivo con cargo á aplicación orzamentaria 02.01.111C.481.01 dos orzamentos xerais da Comunidade Autónoma de Galicia para o ano 2026.

Quinto. Importe

A dotación económica do VII Premio de investigación Carlos G. Otero Díaz é de 4.500 euros, distribuídos da seguinte forma:
a) Primeiro premio: 3.000 euros
b) Segundo premio: 1.500 euros
c) Accésits: no caso de seren declarados desertos o primeiro e segundo premios, poderanse conceder ata tres accésits de 1.000 euros cada un.
Sexto. Prazo de presentación.

O prazo comeza o día seguinte ao da publicación da convocatoria e remata o 1 de novembro de 2026.

Santiago de Compostela, 7 de xullo de 2026

Juan Carlos Aladro Fernández
Conselleiro maior do Consello de Contas de Galicia

